Inden for 45 minutter skete der tre uheld på de nordjyske veje natten til fredag. Først kørte én bil galt på E45 i nærheden af Hobro, ti minutter senere skete endnu et solouheld få kilometer derfra og 43 minutter efter det første uheld kørte endnu en bil galt i et solouheld denne gang i nærheden af Vodskov. Fælles for de tre uheld er, at ingen personer er kommet alvorligt til skade i nogle af uheldene, men også glat føre menes at have været skyld i ulykkerne. - Kør forsigtigt og kør efter forholdene, lyder opfordringen fra vagtchef ved Nordjyllands Politi Jesper Sørensen. Natten igennem er der blevet saltet på nordjyske veje, oplyser vagtchefen, men han slår samtidig fast, at der fortsat kan være glat, når man bevæger sig ud i morgentrafikken. - Man kan ikke være sikker på, at man kan køre de hastigheder, der står på tavlerne, så kør hellere en smule langsommere, siger Jesper Sørensen. Cyklist og bilist kørte sammen Tre timer efter det første uheld på E45 i Hobro kørte en cyklist og bilist sammen i Frederikshavn. Cyklisten blev kørt til tjek på sygehuset, men ifølge Nordjyllands Politi er ingen kommer alvorligt til skade i ulykken. Uheldet menes ikke at have relation til det glatte føre.

Referat:
I løbet af natten til fredag og tidlig fredag morgen er der sket fire uheld i Nordjylland.